32003D0565
L 192/40
JURNALUL OFÍCIAL AL UNIUNII EUROPENE
DECIZIA COMISIEI
din 25 iulie 2003
de prelungire a perioadei prevăzute la articolul 8 alineatul (2) din Directiva 91/414/CEE a Consiliului
[notificată cu numărul C(2003) 2692]
(Text cu relevanță pentru SEE)
(2003/565/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2003/68/CE a Comisiei (2), în special articolul 8 alineatul (2) al treilea paragraf,
întrucât:
(1)
Articolul 8 alineatul (2) din Directiva 91/414/CEE prevede că un stat membru poate autoriza, pentru o perioadă de doisprezece ani începând cu data notificării prezentei directive, introducerea pe piață, pe teritoriul său, a produselor fitosanitare care conțin substanțe active care nu sunt incluse în anexa I și care se află pe piață la doi ani de la notificarea directivei, în timp ce procedează la examinarea treptată a substanțelor în cadrul unui program de lucru.
(2)
Regulamentul (CE) nr. 1112/2002 al Comisiei (3) stabilește normele de punere în aplicare a celei de-a patra etape a programului de lucru prevăzut la articolul 8 alineatul (2) din Directiva 91/414/CEE. Programul este în desfășurare și procesul de luare a deciziilor în cazul unor substanțe active nu s-a încheiat.
(3)
Comisia a prezentat raportul privind programul de lucru la 26 iulie 2001 (4). Potrivit concluziilor, progresele nu corespund așteptărilor și în consecință trebuie prelungit termenul pentru substanțele active pentru care sectorul industrial a anunțat angajamentul de a pregăti dosarele necesare la termen.
(4)
Pentru substanțele active menționate anterior, termenul prevăzut la articolul 8 alineatul (2) din Directiva 91/414/CEE trebuie prelungit pentru a putea permite depunerea și examinarea dosarelor.
(5)
Prelungirea termenului nu afectează hotărârea de a accepta sau respinge înscrierea, pe bază individuală, a substanțelor active în anexa I la Directiva 91/414/CEE în conformitate cu articolul 8 alineatul (2) al patrulea paragraf din directivă.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătate animală,
ADOPTĂ PREZENTA DECIZIE:
Articolul 1
Perioada de doisprezece ani prevăzută la articolul 8 alineatul (2) din Directiva 91/414/CEE se prelungește până la 31 decembrie 2008 pentru substanțele active enumerate în anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 25 iulie 2003.